Franjevački samostan
sv. Frane u Zadru
Trg sv. Frane 1 23 000 ZADAR Tel. 023/ 250-468 Fax: 023/ 254-349
WEB STRANICA: www.svetifrane.org
Osoblje samostana: fra Josip Sopta, provincijal,
fra Drago Ljevar, gvardijan 098 337 001 ili e-mail: drago.ljevar@si.t-com.hr
i fra Tomislav Ćurić knjižničar
Zadar, 11. ožujka 2012.

12(112)2012.

Evanđelje Iv 2, 13-25 Razvalite ovaj hram i ja ću ga u tri dana podići. Čitanje svetog Evanđelja po Ivanu
Blizu bijaše židovska Pasha. Stoga Isus uziđe u Jeruzalem. U Hramu nađe prodavače volova, ovaca i golubova i mjenjače gdje sjede. I načini bič od užeta te ih sve istjera iz Hrama zajedno s ovcama i volovima. Mjenjačima rasu novac i stolove isprevrta, a prodavačima golubova reče: »Nosite to odavde i ne činite od kuće Oca mojega kuću trgovačku.« Prisjetiše se njegovi učenici da je pisano: Izjeda me revnost za dom tvoj. Nato se umiješaju Židovi i upitaju ga: »Koje nam znamenje možeš pokazati da to smiješ činiti?« Odgovori im Isus: »Razvalite ovaj hram i ja ću ga u tri dana podići.« Rekoše mu nato Židovi: »Četrdeset i šest godina gradio se ovaj hram, a ti da ćeš ga u tri dana podići?« No on je govorio o hramu svoga tijela. Pošto uskrsnu od mrtvih, prisjetiše se njegovi učenici da je to htio reći te povjerovaše Pismu i besjedi koju Isus reče. Dok je boravio u Jeruzalemu o blagdanu Pashe, mnogi povjerovaše u njegovo ime promatrajući znamenja koja je činio. No sam se Isus njima nije povjeravao jer ih je sve dobro poznavao i nije trebalo da mu tko daje svjedočanstvo o čovjeku: ta sam je dobro znao što je u čovjeku. Riječ Gospodnja.

Meditacija poslije pričesti
Vjerujem u te, Duše Sveti
Duše sveti, vjerujem u te!
Vjerujem da možeš ukloniti moje predrasude.
Vjerujem da možeš izmijeniti moje navike.
Vjerujem da možeš nadvladati moju ravnodušnost.
Vjerujem da mi možeš dati mašte za ljubav.
Vjerujem da me možeš opomenuti pred zlim.
Vjerujem da mi možeš dati hrabrost za dobro.
Vjerujem da možeš pobijediti moje posrtaje.
Vjerujem da mi pomažeš nositi moje slabosti.
Vjerujem da me možeš promijeniti. DM

BOŽJE ZAPOVIJEDI (Prirodni moral) (Izl 20,1 – 17)
Da li su 'Zapovijedi' stvarno zapovijedi? Nešto što nam je 'izvana' naređeno? Ili se radi o principima koji oblikuju našu narav? Ako su naravni principi onda se postavlja pitanje zašto ih se ljudi spontano ne drže, zašto ih mogu 'prekršiti' ili od njih odstupati?
Sve su ovo osnovna pitanja koja nam postavlja današnje biblijsko čitanje iz Knjige Izlaska. Tri su odnosa kroz koja mi izrastamo u ljude (čovjeka), kroz koja se očitujemo kao ljudi. To je odnos prema Bogu (božanstvu) – prve tri zapovijedi; odnos prema životu i svijetu – druge tri zapovijedi; te odnos prema drugim ljudima – zadnje tri zapovijedi. Ako bilo koji od ovih odnosa zaniječemo s nama se događa nešto nenormalno.
Ako prekinemo odnos s Bogom (božanstvom) potiskujemo u sebi Transcendenciju pa se reduciramo na stvari i predmete, ako zaniječemo vrijednosti života padamo u stanje niže od životinja, isto tako ako poništimo odnos prema drugim ljudima više nismo društvena bića, što nam je naravna potreba. Opasnost se također pojavljuje u iskrivljenom odnosu prema Bogu. Tu se upliće idolatrija. Lažni bogovi zauzmu mjesto istinitome.
Tako da je nekada štetnija kriva religioznost nego li nikakva. Ona zauzme pravo mjesto. Zato ćemo vidjeti da se čovjek Biblije grčevito bori protiv lažnih bogova, lažne religioznosti. Lažna religioznost zadovolji naravni 'apetit' za Bogom iako ne uputi i ne uvede čovjeka u iskustvo pravoga Boga. U teoriji ovo je svim ljudima jasno, ali postaje nejasno u praksi. Zar svi nismo poklonici raznih idola? I čak mislimo da se 'klanjamo' pravome Bogu.
Koje sve mogu biti posljedice lažne religioznosti ili religioznosti idola, to dobro pokazuje povijest čovječanstva. Međutim, zabludu uočimo tek poslije nego se razočaramo u idolima. Dok se klanjamo idolima mislimo da smo na pravome putu i ispunjenju traženja. Drugi je princip i odnos prema životu. Život nam je svima dan i mi smo pozvani ostvariti taj života. Ipak ga mi možemo uništiti i možemo se prema njemu krivo postaviti.
Čak neki ljudi sami sebi dokončaju život. Pa kažemo da su učinili protuprirodni čin. Čovjek je jedino biće koje zna dignuti ruku na samoga sebe, a iza toga ne začuđuje da diže ruku na druge. Odnos prema životu očituje se i kroz respektiranje zabrane incesta. On, incest je nešto što ide s našom svijesti da smo ljudi. I to je očito kod svih naroda, ali ipak i tu se dogodi 'lom' i protuprirodnost. On je prirodan (zabrana) za ljude, ali kad čovjek padne ispod ljudske razine tada on više nije naravan.
On nije naravan na razini fizičke naravi, nego na razini duševnosti. Iz toga izvire i odnos prema roditeljima kao i odnos prema spolnosti. Ljudska spolnost uvijek je ljudska, što znači ne goli nagon nego nešto fizičko-duševno. Pa ako ljudskoj spolnosti nedostaje duševnosti više to nije ljudska spolnost, nego, kažemo, životinjska. Treći princip (ili zapovijedi) regulira naš odnos prema drugim ljudima. Čovjek je društveno biće.Kroz laž i krađu najviše se, a i jedino, ruši sam lažac i lopov. (Ovdje zaboravljamo na materijalnost). Isto tako spada na čovjekovu prirodu poštivanje i distanciranje od tuđeg bračnog druga. Koliko se brakova raspalo radi ovoga nepoštivanja?! Poštivanje i održavanje Zapovijedi spada u prirodni moral.
A sloboda je ta koja u čovjeku daje božanska vrijednost, ali može biti i anti božanska, pa čovjek više nije siguran niti u spoznaji kao ni u ostvarenju svoje naravi. Sloboda uzdiže narav, ali ju i izbacuje iz sigurne kolotečine. Kršćanstvo je 'nadgradnja' naravi.
Ono poziva viši stupanj od programirane naravi. Ni u kojem slučaju kršćanstvo nije protu naravno, ali i ne ostaje na 'naravi' nego uzdiže čovjeka u 'nadnarav', koja je u potencijalu sastavni dio čovjekove naravi.
Zato smo mi po sadržaju transcendentni i imanentni. Prožet i smo svijetom i božanstvom (Bogom). Kad živimo Božje Zapovjedi tada smo u naravi i nadnaravi.
Fr. Marijan Jurčević, o.p.

3. korizmena nedjelja godine B (Iv 2,13-25)
Popričesna meditacija
“Očistit ću vas od svih vaših nečistoća. I dat ću vam novo srce.” (Ez 36,25-26)
Isus čisti dom molitve i zauzima se za ljepotu toga mjesta. Želi da ono bude mjesto susreta s Bogom, a ne mjesto ljudskog poslovanja i trgovine.
I naše biće, naše tijelo je također po krštenju hram Duha Svetoga. Moguće je da će Isus i u njemu zateći mnogo toga što mu se ne sviđa. Mnogo toga nije čisto od sebičnih interesa i trgovine, od novca, prijevare, laži, nereda, osjećaja koji nisu dostojni svetosti Božjeg hrama. I tu treba mnogo isprevrtati, izbaciti i potjerati. Dopustimo Isusu da uzme svoj bič i očisti ono što sami nismo vidjeli ili se usudili očistiti.
Gospodine Isuse Kriste! Molimo Te za svakoga člana Tvoje Crkve: pročisti ga od svake želje za vlašću i daj mu uvijek prianjati jedino uz križ.
Neka Te danas zahvati žar za Očev dom: Bičem pročisti sve nedostojno. Ta, tvoja smo svojina, hram Božji!
Priredio: Dario Miletić

HODOČAŠĆE BL. JAKOVU ZADRANINU U BITTETO
od 25. do 29. IV. 2012.
Više: Vidite na posljednjoj stranici ili uzmite program.

Solidarnost s CRKVOM u BiH
Prilog se dostavlja u župni ured ili uplatom na žiro račun s naznakom ‘Za Crkvu u BiH’: Nadbiskupski ordinarijat Zadar, 2407000 – 1100041082 Poziv na broj: 02 00755877 – 536. I milostinja koja se prikupi na Treću korizmenu nedjelju u crkvama diljem nadbiskupije namijenjena je za programe Caritasa BIH i treba je čim prije dostaviti u ekonomat zadarske nadbiskupije s naznakom ‘Kolekta za BiH’. Ines Grbić
NOVO PISMO FRA ILIJE
Dragi Fra Drago, Šalom !
Kako vidiš odavna nisam otvorio poštu. Bio sam zauzet s kopanjem i zidanjem TEMELJA NOVE MISIJE I SAMOSTANA U NGENGERE. Jučer smo završili temelje prvog djela.
Osnivajući novu Misiju NGENGERE, u cijelom tom kraju ima samo jedna OSNOVNA ŠKOLA "NGENGERE" SA 20 RAZREDA I BLIZU 1000 ĐAKA. NEMA NIGDJE SREDNJE ŠKOLE. SVI ĐACI KOJI ZAVRŠE OSNOVNU ILI IDU PJEŠICE DVA SATA DO BUTEMBO ILI OSTAJU U SELU.
DAKLE NAŠE POTREBE SE OKREĆU PREMA TOJ NOVOJ MISIJI: PRIPREME ZA GRADNJU SREDNJE ŠKOLE, OBNOVA ZGRADA OSNOVNE ŠKOLE OD BLATA I ŠKOLOVANJE.
Oni koji žele POMOĆI JEDAN RAZRED: "OSNOVNE ŠKOLE NGENGERE": staviti prozore ili klupe ili drugi vid pomoći, dobro su došli. Neka uzmu jedan razred te škole.
Uz bratski pozdrav, odani i zahvalni Fra Ilija, misionar 23. veljače 2012.
U tu svrhu smo postavili svjećice kod Gospe Karmelske i kipa sv. Frane gdje možete ubaciti svoje novčane priloge koje sakupite do Uskrsa za misiju NGENGERE. Do sada smo skupili 1.950 KN

SATNICA * OBAVIJESTI * SATNICA * OBAVIJESTI * SATNICA
Sveta ispovijed radnim danom od 8 do 9 i od 17,30 do 18,30 sati
Nedjeljom i blagdanom prije sv. Mise.

Nedjelja 11. III. 2012. III. KORIZMENA (Bezimena)
Ponedjeljak 12. III. Bernard — Kateheza za odrasle u 19,45 sati
Utorak 13. III. Sabina, Kristina — molitva sv. Anti . Kateheza za mlade u 20 sati. Svakog utorka u našoj crkvi je molitva naših svećenika i vjernika: KRUNICOM ZA PRAVDU u 18,30 sati.
Srijeda 14. III. Valerijan — Molitveni susret za mlade u Arbanasima u 20 sati
Četvrtak 15. III. . Veljko, Vjekoslava
Petak 16. III. Julijan, Hrvoje, KRIŽNI PUT u 18,30 sati
Subota 17. III . Domagoj. KRIŽNI PUT MLADIH ZADARSKE NADBISKUPIJE u 9 sati na Dračevcu do Bokanjca u zajedništvu s hrvatskim braniteljima.
Nedjelja 18. III. 2012. IV. KORIZMENA (Sredoposna «Laetare”)
NEDJELJNE SU MISE u 8,30 u 10 i u 19 sati
Svaki dan je misa u 7 i u 19 sati.
Služba časova (časoslov): svagdanom u sv. Misi,
Nedjeljom i petkom KRIŽNI PUT U KORIZMI u 18,30 sati.
Prve nedjelje u mjesecu sastanak s FSR-om sat vremena prije večernje mise.
KRUNUCA svaki dan u 18,30 sati

Franjevački samostan sv. Frane u Zadru te zadarske župe među kojima su Puntamika, Srce Isusovo, Diklo i druge, organiziraju hodočašće našem sugrađaninu, bl. Jakovu Zadraninu, od 25. travnja do 29. travnja ove godine.
Cijena aranžmana iznosi 1.350 kn, a zainteresirani se mogu prijaviti u agenciju Terra na tel. 023/ 337 294 ili na e-mail: jure@terratravel.hr.
U želji da se afirmira i puku približi lik još jednog uzornog Hrvata na putu svetosti, Jakova Zadranina, franjevački samostan sv. Frane u Zadru te zadarske gradske župe organiziraju hodočašće bl. Jakovu Zadraninu, a zainteresirani se, radi organizacije puta, trebaju čim prije prijaviti na gornju adresu. Možete preuzeti plakat gdje je opisan put hodočašća.

Posebno preporučamo pogledajte nedjeljna i blagdanska čitanja u PPT i PPS prezentacijama. http://www.zupavostarnica.hr/ stranica župe Srca Isusova
www.svetifrane.org (stranica našeg samostana sv. Frane u Zadru)
www.mali-brat.com (stranica naših mladih sv. Frane Zadar)
www.ofm-sv-jeronim.hr (stranica naše Provincije sv. Jeronima Zadar)
www.svetinikola.hr (stranica župe sv. Nikole Tavelića u Rijeci)